อะมานะฮ์ แจกหุ้น ให้พนักงาน
อะมานะฮ์ ลิสซิ่ง ใจป้ำ แจกหุ้นพนักงาน 20 ล้านหุ้น หวังสร้างแรงจูงใจทำงาน
22 ก.ย. 2559

อะมานะฮ์ ลิสซิ่ง ใจป้ำ แจกหุ้นพนักงาน 20 ล้านหุ้น หวังสร้างแรงจูงใจทำงาน 
นายฐาพล ภณเศรษฐ์ รักษาการกรรมการผู้จัดการ บริษัท อะมานะฮ์ ลิสซิ่ง เปิดเผยว่า ในการประชุมคณะกรรมการบริษัท เมื่อวันที่ 20 ก.ย. 2559 ที่ประชุมได้มีมิติอนุมัติเพิ่มทุนจาก 950 ล้านบาท เป็น 970 ล้านบาท หรือเพิ่มทุน 20 ล้านหุ้น ราคาพาร์หุ้นละ 1 บาท เพื่อรองรับการใช้สิทธิของใบสำคัญแสดงสิทธิครั้งที่ 1 หรือ AMANAH-WA ที่บริษัทจะแจกให้แก่กรรมการและ/หรือพนักงานจำนวน 20 ล้านหน่วย และกำหนดการประชุมวิสามัญผู้ถือหุ้น วันที่ 14 พ.ย. 2559 
ทั้งนี้ การอนุมัติจัดสรรหุ้นสามัญเพิ่มทุนจำนวนไม่เกิน 20 ล้านหุ้น มูลค่าตราไว้หุ้นละ 1 บาท คิดเป็น 2.11% ของหุ้นที่จำหน่ายได้แล้วทั้งหมด เพื่อรองรับใช้สิทธิของใบสำคัญแสดงสิทธิ AMANAH-WA ที่เสนอให้กรรมการและพนักงานของบริษัท โดยไม่คิดมูลค่า เพื่อเป็นการกระตุ้นและผลักดันการปฏิบัติของกรรมการและพนักงานบริษัท และสร้างแรงจูงใจ รวมทั้งตอบแทนการปฏิบัติงานของกรรมการและพนักงาน โดยกรรมการบริษัททั้ง 11 คน จะได้รับการจัดสรรหุ้นคนละ 2 แสนหุ้น คิดเป็น 1% ของหุ้นออกใหม่
ทั้งนี้ AMANAH-WA มีอายุ 5 ปี สามารถใช้สิทธิได้ปีละ 2 ครั้ง มีอัตราใช้สิทธิ 1 หน่วย AMANAH-WA สามารถซื้อหุ้นสามัญใหม่ได้ 1 หุ้น ราคาใช้สิทธิอยู่ระหว่าง 1-1.4 บาท/หุ้น